ชาวลำปาง ร่วมกันทำบุญตักบาตรปี๋ใหม่เมืองในวันสงกรานต์
จังหวัดลำปาง ร่วมกับเทศบาลนครลำปาง จัดกิจกรรมพิธีทำบุญตักบาตรข้าวสารอาหารแห้งถวายแด่พระภิกษุสงฆ์สามเณร พร้อมประกอบพิธีทางศาสนา เนื่องในวันขึ้นปีใหม่สงกรานต์ ที่บริเวณข่วงนคร เทศบาลนครลำปาง ห้าแยกหอนาฬิกา ตำบลสบตุ๋ย อำเภอเมืองลำปาง มีพระจินดารัตนาภรณ์ เจ้าคณะจังหวัดลำปาง เจ้าอาวาสพระอารามหลวง วัดพระแก้วดอนเต้าสุชาดาราม เป็นประธานพิธีฝ่ายสงฆ์ นำประชาชนชาวลำปาง ร่วมประกอบพิธีทางศาสนา ทำบุญอุทิศส่วนกุศลแก่บรรพบุรุษ ญาติมิตรผู้ล่วงลับและกล่าวสัมโมทนียกถา ให้พรปีใหม่พร้อมกับให้ข้อคิดเตือนสติ ในการดำเนินชีวิตด้วยความไม่ประมาท โดยมีนายสิธิชัย จินดาหลวง ผู้ว่าราชการจังหวัดลำปาง เป็นประธานพิธีฝ่ายฆราวาส กล่าวอวยพรปีใหม่ให้แก่ประชาชนชาวลำปาง ที่มาร่วมทำบุญตักบาตรเนื่องในวันสงกรานต์ หรือวันขึ้นปี๋ใหม่เมืองของชาวไทยล้านนาพิธีทำบุญตักบาตร ประชาชนทุกหมู่เหล่า ทุกเพศ ทุกวัย ตลอดจนนักท่องเที่ยวจากจังหวัดใกล้เคียง ร่วมกันทำบุญตักบาตร ข้าวสารอาหารแห้ง ถวายแด่พระภิกษุสงฆ์สามเณร จำนวนกว่า 100 รูป จนทั่วบริเวณเนืองแน่นไปด้วยศรัทธาสาธุชน ทั้งนี้การทำบุญเนื่องในวันขึ้นปีใหม่สงกรานต์ดังกล่าว ก็เพื่อเป็นการสร้างความเป็นสิริมงคลให้แก่ตนเองและครอบครัว และเพื่อเป็นการอุทิศส่วนบุญส่วนกุศลให้แก่บุพการี ญาติมิตรผู้ล่วงลับ ตลอดจนเพื่อเป็นการสร้างขวัญกำลังใจให้แก่ตนเอง ในการที่จะต่อสู้ดำรงชีวิต เผชิญกับปัญหาอุปสรรคและมีจิตใจที่มุ่งมั่นเข้มแข็ง พร้อมที่จะปฏิบัติหน้าที่การงาน ให้เกิดความเจริญรุ่งเรือง เป็นประโยชน์ทั้งต่อตนเองและต่อบ้านเมืองสังคมส่วนรวม พระจินดารัตนาภรณ์ เจ้าคณะจังหวัดลำปาง กล่าวสัมโมทนียกถา ให้แก่พี่น้องประชาชนชาวลำปางทุกคนว่า เนื่องในเทศกาลสงกรานต์ หรือวันขึ้นปี๋ใหม่เมือง ขอให้พุทธศาสนิกชนทั้งหลาย จงได้ยึดหลักวิถีปฏิบัติตามประเพณีที่ได้สืบทอดต่อกันมาแต่ครั้งบรรพบุรุษ อันแฝงไปด้วยหลักคำสอนและวิถีธรรมะปฏิบัติ ซึ่งจะช่วยให้พุทธศาสนิกชนทั้งหลายได้ประพฤติตนอยู่ในศีลในธรรม ไม่ว่าจะเป็นทั้งทางกาย วาจา และใจ ทางกายก็จะได้อยู่ในศีล ด้วยการปฏิบัติตนให้อยู่ในครรลองครองธรรม ทางวาจาก็อยู่ในศีล ไม่พูดร้าย พูดชั่ว พูดเท็จ พูดหลอกลวง ส่วนทางใจก็ให้ปฏิบัติยึดติดอยู่กับธรรมะ ไม่โลภ ไม่หลง ไม่อยากได้ของผู้อื่น ไม่พยาบาทปองร้าย รู้จักที่จะข่มใจด้วยคำว่าให้อภัย และที่สำคัญจะได้เป็นสิ่งที่ช่วยให้พุทธศาสนิกชนทุกหมู่ทุกเหล่าได้รู้จักรักสามัคคี ปรองดอง และอยู่ร่วมกันด้วยการมีสติยั้งคิด ยึดมั่นอยู่ในหลักของเหตุและผล ช่วยกันพัฒนาจังหวัดลำปาง ให้มีความเจริญรุ่งเรือง มีเศรษฐกิจที่ดีให้สมกับการเป็นเมืองน่าอยู่ นครแห่งความสุขและเป็นเมืองปลายทางฝัน โดยทั้งหมดเพื่อเป็นแนวทางที่จะนำพุทธศาสนิกชนทุกคนไปสู่การมีชีวิตที่เปี่ยมสุขและสังคมที่สงบร่มเย็น